**Nezdaniteľná časť základu dane na manželku/manžela**

Daňovník **má nárok**na uplatnenie nezdaniteľnej časti základu dane na manželku (manžela) len od čiastkového základu dane z príjmov zo závislej činnosti a z príjmov z podnikania alebo z inej samostatnej zárobkovej činnosti alebo ich úhrnu, teda **z tzv. aktívne vykonávanej práce**, a to v závislosti od vykázaného základu dane.

Čiastkový základ dane vyčíslený z tzv. pasívnych príjmov (napr. príjem z prenájmu nehnuteľností, príjem z nepeňažnej výhry, príjem z predaja nehnuteľnosti, príjem z vyplatenia podielového listu) nie je možné znížiť o nezdaniteľnú časť základu dane.

Nezdaniteľnú časť základu dane na manželku si môže daňovník uplatniť iba v prípade, že manželka žije s daňovníkom v domácnosti a spĺňa aspoň jednu z týchto podmienok:

* starala sa o vyživované maloleté dieťa žijúce s daňovníkom v domácnosti do troch rokov veku dieťaťa, resp. v určených prípadoch do 6 rokov veku napr. dieťa ZŤP
* v príslušnom zdaňovacom období poberala peňažný príspevok na opatrovanie
* bola zaradená do evidencie uchádzačov o zamestnanie
* považuje za občana so zdravotným postihnutím
* považuje sa za občana s ťažkým zdravotným postihnutím

Ak sú splnené uvedené podmienky iba jeden alebo niekoľko kalendárnych mesiacov v zdaňovacom období, môže si daňovník znížiť základ dane o nezdaniteľnú časť základu dane na manželku zodpovedajúcu 1/12 sumy nezdaniteľnej časti za každý kalendárny mesiac, na začiatku ktorého boli splnené podmienky na uplatnenie tejto nezdaniteľnej časti základu dane.

**Výpočet nezdaniteľnej časti základu dane na manželku/manžela**

Ak daňovník dosiahne v zdaňovacom období roku 2020 **základ dane rovnajúci sa alebo nižší ako 37 163,36 eura**, nezdaniteľná časť základu dane je:

* **4 035,84 eura**, ak manželka (manžel) žijúca s ním v domácnosti nemala žiadny vlastný príjem
* rozdiel medzi sumou 4 035,84 eura a vlastným príjmom manželky (manžela) žijúcej s ním v domácnosti, ak manželka (manžel) mala vlastný príjem nepresahujúci sumu 4 035,84 eura
* nula, ak manželka (manžel) žijúca s ním v domácnosti mala vlastný príjem presahujúci sumu 4 035,84 eura

Ak je základ dane daňovníka v zdaňovacom období roku 2020 **vyšší ako 37 163,36 eura**, nezdaniteľná časť základu dane je:

* rozdiel medzi sumou 13 326,68 (63,4-násobok platného životného minima, ktoré k 1.1.2020 predstavuje sumu 210,20 eura) a jednej štvrtiny základu dane daňovníka, ak manželka (manžel) žijúca s ním v domácnosti nemala žiadny vlastný príjem; ak táto suma je nižšia ako nula, nezdaniteľná časť základu dane na manželku (manžela) sa rovná nule
* rozdiel medzi sumou 13 326,68 a jednej štvrtiny základu dane daňovníka zníženej o vlastný príjem manželky (manžela) žijúcej s ním v domácnosti, ak manželka (manžel) mala vlastný príjem; ak táto suma je nižšia ako nula, nezdaniteľná časť základu dane na manželku (manžela) sa rovná nule

**Výpočet vlastného príjmu manželky**

Do vlastného príjmu manželky (manžela) sa **započítava**akýkoľvek príjem, aj keď je od dane z príjmov oslobodený, okrem zamestnaneckej prémie, daňového bonusu, zvýšenia dôchodku pre bezvládnosť a **okrem štátnych sociálnych dávok**, znížený o zaplatené poistné a príspevky na zdravotné a sociálne poistenie, ktoré bola povinná platiť.

**Medzi štátne sociálne dávky** (nezapočítavajú sa do príjmu) patrí iba:

* príspevok pri narodení dieťaťa,
* príspevok na viac súčasne narodených detí,
* príspevok na pohreb,
* **rodičovský príspevok,**
* prídavok na dieťa,
* príplatok k prídavku na dieťa,
* 13. dôchodok,
* príplatok k dôchodku politickým väzňom
* príspevok športovému reprezentantovi (zákon č. 112/2015 Z. z. o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov),
* kompenzačný príspevok baníkom.

**Poznámka:**Materské, nemocenské dávky, všetky druhy dôchodkov, výhry a pod. sa započítavajú do úhrnu príjmov manželky a majú vplyv na výšku nezdaniteľnej časti základu dane, ktorú si bude manžel uplatňovať na manželku.